CELEX: 32014R0759
Language: ro
Date: 2014-07-10 00:00:00
Title: Regulamentul de punere în aplicare (UE) nr. 759/2014 al Comisiei din 10 iulie 2014 privind clasificarea anumitor mărfuri în Nomenclatura combinată

15.7.2014   
            
            
               RO
            
            
               Jurnalul Oficial al Uniunii Europene
            
            
               L 207/7
            
         REGULAMENTUL DE PUNERE ÎN APLICARE (UE) NR. 759/2014 AL COMISIEI
   din 10 iulie 2014
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul acestor reguli generale, mărfurile descrise în coloana 1 a tabelului din anexă ar trebui clasificate la codul NC indicat în coloana 2, pe baza motivelor care figurează în coloana 3 a tabelului menționat.
            
         
               (4)
            
            
               Este necesar să se prevadă posibilitatea invocării în continuare de către titular, în temeiul articolului 12 alineatul (6) din Regulamentul (CEE) nr. 2913/92 al Consiliului (2), pentru o anumită perioadă, a informațiilor tarifare obligatorii furnizate în ceea ce privește mărfurile vizate de prezentul regulament, dar care nu sunt conforme cu dispozițiile prezentului regulament. Perioada respectivă ar trebui să fie de trei luni.
            
         
               (5)
            
            
               Comitetul Codului vamal nu a emis un aviz în termenul stabilit de președintele său,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana 1 a tabelului din anexă se clasifică în Nomenclatura combinată la codul NC indicat în coloana 2 a tabelului menționat.
   Articolul 2
   Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 12 alineatul (6) din Regulamentul (CEE) nr. 2913/92, timp de trei luni de la data intrării în vigoare a prezentului regulament.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 10 iulie 2014.
      
         
            Pentru Comisie,
         
         
            pentru președinte
         
         Algirdas ŠEMETA
         
            Membru al Comisiei
         
      
   
   
      (1)  JO L 256, 7.9.1987, p. 1.
   
      (2)  Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (JO L 302, 19.10.1992, p. 1).
   
      ANEXĂ
      
                  Descrierea mărfurilor
               
               
                  Clasificare (Cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  O mașină autopropulsată (așa-numită „mașină de greblat plaja”) pentru curățarea plajelor cu nisip, având dimensiunile de aproximativ 4 × 2,3 × 2,3 m.
                  Este folosită pentru a cerne și a curăța nisipul de impurități precum sticlă, plastic, mucuri de țigară, paie, doze, pietre, iarbă de mare, alge, bucățele de lemn.
                  Mașina nivelează suprafața nisipului cu ajutorul unui deflector cu cormane. Nisipul este apoi cernut prin sute de dinți din oțel inoxidabil, cu resort. În fine, impuritățile sunt separate de nisip și purtate de o bandă transportoare până la un recipient sub formă de pâlnie.
               
               
                  8479 10 00
               
               
                  Clasificarea se stabilește pe baza regulilor generale 1 și 6 de interpretare a Nomenclaturii combinate, precum și pe baza textului de la codurile NC 8479 și 8479 10 00.
                  Deoarece mașina doar sortează sau separă deșeurile din nisip, nu și nisipul în sine, clasificarea la poziția 8474 ca mașini și aparate pentru sortat sau separat substanțe minerale este exclusă [a se vedea, de asemenea, notele explicative la Sistemul armonizat aferente poziției 8474 primul paragraf litera (i)].
                  Deoarece mașina este utilizată pentru întreținerea (curățarea) plajelor, este considerată a fi o mașină pentru lucrări publice, construcții sau activități similare [a se vedea, de asemenea, notele explicative la Sistemul armonizat aferente poziției 8479, grupul (II) subgrupul (A) al cincilea paragraf]. În consecință, mașina trebuie clasificată la codul NC 8479 10 00„Mașini și aparate pentru lucrări publice, construcții sau activități similare”.